Ir-Regolament Tal-Kummissjoni (KEE) Nru 2539/84
tal-5 ta’ Settembru 1984
li jistabbilixxi regoli ddettaljati dwar ċertu bejgħ ta’ ċanga tal-friża miżmuma mill-aġenziji ta’ intervent
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta’ Ġunju 1968 dwar l-organizzazzjoni komuni fis-suq taċ-ċanga u l-vitella [1], kif emendat l-aħħar bl-Att ta’ Adeżjoni tal-Greċja, u b’mod partikolari Artikolu 7(3) tiegħu,
Billi r-Regolament tal-Kunsill (KEE) Nru 98/69 tas-16 ta’ Jannar 1969 jistabbilixxi regoli ddettaljati għat-trasferiment ta’ ċanga u vitella tal-friża mill-aġenziji ta’ intervent [2], kif emendat bir-Regolament (KEE) Nru 429/77 [3], jistabbilixxi li l-prezzijiet tal-bejgħ jistgħu jiġu stabbiliti fuq il-bażi ta’ rata fissa bil-quddiem jew stabbiliti permezz ta’ sejħa għall-offerti;
Billi ġeneralment ikun hemm numru kbir ta’ applikazzjonijiet dwar ċertu bejgħ ta’ ċanga u vitella tal-friza miżmuma mill-aġenziji ta’ intervent; billi, sabiex jiġu sodisfatti ċerti rekwiziti speċifiċi u sabiex tiġi żgurata ġestjoni finanzjarja aħjar tal-ħażniet ta’ intervent, għandha tiġi stabbilita proċedura ta’ bejgħ f’żewġ stadji li tkun tinvolvi fl-ewwel lok bejgħ b’sejħa għall-offerti u fit-tieni lok bejgħ bil-prezz iffissat bil-quddiem; billi għandhom jiġu stabbiliti regoli ddettaljati għal dan it-tip ta’ bejgħ;
Billi r-Regolament tal-Kummissjoni (KEE) Nru 2173/79 [4] jistabbilixxi regoli ddettaljati għat-trasferiment ta’ ċanga mixtrija minn aġenziji ta’ intervent kemm permezz ta’ bejgħ bi prezzijiet iffissati bil-quddiem kif ukoll b’sejħiet għall-offerti; billi għall-finijiet ta’ sempliċità dawn għandhom jiġu meqjusa bl-akbar mod possibbli;
Billi, sabiex tiġi żgurata l-ġestjoni ekonomika tal-ħażniet, għandu jiġi stabbilit li l-aġenziji ta’ intervent għandhom ibiegħu l-ewwel il-laħam li jkun ilu maħżun l-aktar;
Billi, minħabba d-diffikultajiet amministrattivi li din tista’ toħloq f’ċerti Stati Membri, ghandha ssir deroga mit-tieni inċiż ta’ Artikolu 2(2) tar-Regolament (KEE) Nru 2173/79;
Billi il-miżuri stabbiliti f’dan ir-Regolament huma konformi ma’ l-opinjoni tal-Kumitat ta’ Ġestjoni taċ-ċanga u l-Vitella,
ADOTTAW DAN IR-REGOLAMENT
Artikolu 1
1. Dan ir-Regolament jistabbilixxi regoli ddettaljati dwar ċertu bejgħ ta’ ċanga tal-friża miżmuma mill-aġenziji ta’ intervent ta’ l-Istati Membri li jitwettqu f’żewġ stadji suċċessivi, fl-ewwel stadju bis-sejħa u fit-tieni bi prezzijiet iffissati fuq bażi ta’ rata fissa bil-quddiem.
2. Bla ħsara għad-dispożizzjonijiet ta’ dan ir-Regolament, bejgħ b’sejħa ghall-offerti u sussegwentement bi prezzijiet iffissati bil-quddiem għandu jseħħ skond id-dispożizzjonijiet tar-Regolament (KEE) Nru 2173/79.
3. L-aġenziji ta’ intervent għandhom l-ewwel ibiegħu dawk il-prodotti li jkun ilhom l-aktar fil-ħażna.
Artikolu 2
1. Fl-ewwel stadju il-laħam għandu jitqiegħed għall-bejgħ bl-offerta.
2. Minkejja Artikolu 6 u 7 tar-Regolament (KEE) Nru 2173/79, l-Annessi li jinsabu mar-Regolament dwar il-bejgħ taċ-ċanga in kwistjoni għandhom jissostitwixxu l-avviż tas-sejħa għall-offerta.
Tagħrif dwar il-kwantitajiet u l-postijiet fejn il-laħam huwa maħżun jista’ jinkiseb mill-indirizzi mogħtija fl-Anness li jinsab mal-fuq imsemmi Regolament dwar il-bejgħ taċ-ċanga in kwistjoni. hekk, l-aġenziji ta’ intervent jistgħu jwaħħlu avviż ta’ dawk is-sejħiet fl-uffiċji prinċipali tagħhom u jħabbruhom b’mezzi oħra.
3. Id-dispożizzjonijiet ta’ Artikolu 8 tar-Regolament (KEE) Nru 2173/79 li jirregola l-parteċipazzjoni fil-proċedura ta’ l-offerti u s-sottomissjoni ta’ l-offerti għandhom japplikaw.
Offerti li joffru prezz anqas mill-prezz minimu skond Artikolu 3(1) m’għandhomx ikunu ammessi.
Izda, l-offerti m’għandhomx jindikaw il-maħżen jew l-imħażen imkessħa fejn il-prodotti li għalihom issir applikazzjoni jkunu maħżuna.
Artikolu 3
1. Minkejja Artikolu 9 u 10 tar-Regolament (KEE) Nru 2173/79, l-aġenziji ta’ intervent għandhom, għal kull kwalita ta’ ċanga tal-friża, jallokaw il-kwantitajiet imqiegħda għall-bejgħ lil dawk il-persuni li ghamlu offerta oghla mill-prezz minimu jew daqs il-prezz iffissat fl-Anness li jinsab mar-Regolament dwar il-bejgħ taċ-ċanga in kwistjoni.
Għall-finijiet li jkun applikat l-ewwel subparagrafu, l-aġenziji ta’ intervent għandhom l-ewwel jaċċettaw is-sejħa jew is-sejħiet magħmula bi prezz li jkun l-ogħla mill-prezz minimu msemmi hawn qabel. Kwantitajiet sussegwenti għandhom ikunu assenjati lill-persuni li jitfgħu l-offerti li għalihom jirreferi l-ewwel subparagrafu skond il-prezzjijiet li jkunu offrew waqt li jibdew minn dak li jkun l-ogħla fuq il-prezz minimu in kwistjoni.
Meta, peress illi jintbagħtu diversi offerti bl-istess prezz, il-kwantità disponibbli ma tkunx biżżejjed, l-aġenzija ta’ intervent għandha tqassamha, fejn xieraq bi qbil mal-persuni li tefgħu l-offerti jew bit-tlugħ tax-xorti.
2. Minkejja Artikolu 11 tar-Regolament (KEE) Nru 2173/79, kull minn jitfa l-offerti għandu jkun notifikat mill-aġenzija ta’ intervent involuta bir-riżultat tal-parteċipazzjoni tiegħu fl-invit għall-offerta fi żmien mhux aktar tard minn erbat ijiem tax-xogħol wara t-terminu ta’ skadenza iffissat għas-sottomissjoni ta’ l-offerti b’risposta għas-sejħa in kwistjoni.
3. Wara li jkun seħħ il-bejgħ bl-offerta riferut hawn fuq, l-aġenziji ta’ intervent għandhom, fl-uffiċċji prinċipali tagħhom, iwaħħlu avviz tal-kwantitajiet disponibbli li jkun baqa.
Artikolu 4
1. Il-kwantitajiet li jibqgħu disponibbli wara li jseħħ il-bejgħ bl-offerta li għalih jirreferu Artikoli 2 u 3 għandhom jitqiegħdu għall-bejgħ bil-prezz minimu iffissat fl-Anness li jinsab mar-Regolament dwar il-bejgħ taċ-ċanga in kwistjoni.
2. Applikazzjonijiet għax-xiri jistgħu jsiru mill-ħames jum tax-xogħol li jiġi wara t-terminu ta’ skadenza iffissat għas-sottomissjoni ta’ l-offerti b’risposta għas-sejħa ta’ l-offerti in kwistjoni.
3. Applikazzjonijiet għax-xiri m’għandhomx jindikaw il-maħżen jew imħażen imkessħa fejn il-prodotti li għalihom issir applikazzjoni jkunu maħżuna.
Artikolu 5
Minkejja l-ewwel subparagrafu ta’ Artikolu 15(1) tar-Regolament (KEE) Nru 2173/79, l-ammont tal-garanzija għandu jigi iffissat fil-ħin ta’ kull bejgħ.
Artikolu 6
Minkejja Artikolu 18(1) tar-Regolament (KEE) Nru 2173/79, it-terminu ta’ skadenza sabiex jittieħed il-laħam mibjugħ skond dan ir-Regolament għandu jkun ta’ xahrejn mit-terminu ta’ skadenza għas-sottomissjoni ta’ l-offerti jew, fil-każ ta’ bejgħ bi prezzijiet iffissati, mid-data ta’ l-approvazzjoni ta’ l-applikazzjoni li għaliha jirreferi Artikolu 3(2) ta’ l-imsemmi Regolament.
Artikolu 7
L-aġenziji ta’ intervent għandhom javżaw lill-Kummissjoni, mhux wara li jghaddi t-terminu ta’ skadenza li għalih jirreferi Artikolu 3(2), dwar kull sejħa għall-offerti, il-kwantitajiet li dwarhom issir applikazzjoni u l-prezzijiet korrispondenti offruti, kif ukoll il-kwantitajiet allokati u l-prezzijiet ta’ bejgħ attwalment applikati skond Artikolu 3.
Artikolu 8
Id-dispożizzjonijiet ta’ dan ir-Regolament għandhom japplikaw fil-każ ta’ bejgħ privat meta r-Regolamenti dwar dak il-bejgħ jirreferu għal dan ir-Regolament.
Artikolu 9
Dan ir-Regolament għandu jidħol fis-seħħ fit-tielet jum li jiġi wara dak li fih jiġi publikat fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-5 ta’ Settembru 1984.